ועדת העבודה, הרווחה והבריאות, כנסת 17, פרוטוקול מספר 397, 2008-03-05 08:45

יצחק גלנטי: אני מתכבד לפתוח את הישיבה בנושא הצעת חוק הביטוח הלאומי, (תיקון מס' 100), בדיקת תלות בידי רופא מומחה, התשס"ז-2007 של חבר הכנסת יורם מרציאנו.

יצחק גלנטי: עלי לציין כי למעשה הוועדה כבר החליטה והנושא היה אמור לעלות לקריאה שנייה ושלישית, אלא שמגיש הבקשה, חבר הכנסת מרציאנו, ביקש לפתוח את הדיון מחדש, ואשר על כן אני מבקש את חבר הכנסת מרציאנו לפתוח את הישיבה.

יצחק גלנטי: אנחנו קודם כל נצביע על הבקשה שלך.

יצחק גלנטי: בעד הבקשה – רוב.

יצחק גלנטי: נגד הבקשה-מיעוט.

יצחק גלנטי: הבקשה נתקבלה.

יצחק גלנטי: בבקשה חבר הכנסת מרציאנו.

יורם מרציאנו: תודה רבה.

יורם מרציאנו: כמו שאמרת בדיון הקודם העברנו לקראת קריאה שנייה ושלישית את הצעת החוק של הביטוח הלאומי, תיקון מס' 105.

יורם מרציאנו: אבל מייד לאחר הישיבה פנה אליי נציג האוצר וביקש ממני דבר שאני חושב שהוא מתקבל על הדעת, וזה על דעתו של שר הרווחה ועל דעתם של אנשי הביטוח הלאומי, והוא: למחוק את סעיף 4, אוצר המדינה ישפה את המוסד, ומי שישפה את התכנית ואת הצעת החוק הזאת זה בעצם הביטוח הלאומי.

יורם מרציאנו: דבר נוסף שאני מבקש הוא לקבל את הסתייגותו של חברי חבר הכנסת פרופ' אלדד מהישיבה הקודמת, וגם משום שהיו אליי פניות נוספות בעניין הרופא מומחה.

יורם מרציאנו: אני חושב שעם כל הרצון לבוא לקראת אנשי הביטוח הלאומי, אחרי שבדקנו את הסוגייה הזאת, כשאנחנו מדברים על רופא מומחה גריאטרי אז אנחנו מדברים על מספר מועט של רופאים, כך שבכל מקום בו ניצור צוואר בקבוק בתורים, בעצם נבוא לברך ונצא מקללים.

יורם מרציאנו: ולכן אני מבקש להכניס רופא מומחה ברפואה פנימית, גריאטריה ונוירולוגיה.

יורם מרציאנו: אלה הרופאים המומחים שאני מבקש להכניס.

יצחק גלנטי: תודה רבה לחבר הכנסת מרציאנו.

יצחק גלנטי: הייתי מבקש לדעת האם להצעת החוק הזאת יש איזו שהיא עלות.

אסתר רייס: אני מנהלת את זקנה שארים וסיעוד בביטוח הלאומי.

אסתר רייס: קודם כל בדקנו נתונים אחרי הפגישה הקודמת ויש לנו פחות, הנתונים לאורך שנים כך שאפשר לסמוך עליהם, יש לנו פחות ממאתיים תביעות לחודש של אנשים שמלאו להם תשעים ויותר.

אסתר רייס: הם מתחלקים בין כמה קופות חולים, הם נמצאים בהרבה מאוד שירותים, כך שאני לא חושבת שזה ייצור צוואר בקבוק.

אסתר רייס: לגבי הנושא השני אז ברור לנו שאנחנו מסכימים להוצאת הסעיף של השיפוי של האוצר ואנחנו לא מבקשים מהאוצר שיפוי.

יורם מרציאנו: אם יורשה לי לשכנע אותך, רק כשאנחנו הולכים לרופאים, האם הסכמתם ללכת לרופא גריאטרי, אני חושב שאנחנו יכולים לסמוך את ידינו גם על רופא מומחה פנימי וגם על נוירולוג כי אנחנו יודעים שהבעיות הרפואיות של הקשישים הן בעיקר בעיות נוירולוגיות.

יורם מרציאנו: לכן אני חושב שלפני שהרופא הגריאטרי מחליט לשלוח אותו לרופא נוסף ועוד לסחוב אותו בבירוקרטיה אני חושב שאנחנו צריכים לקבל את ההצעה הזאת.

יורם מרציאנו: היא עושה שכל מבחינת ההתנהלות שלנו מול הקשישים, ובבואנו לפתור את הבעיה אנחנו לא באים להמציא פה רופא משפחה נוסף כפי שדיברנו.

יורם מרציאנו: זה לא רופא משפחה.

יורם מרציאנו: רופאי המשפחה קשורים למבוטח, פה הרופאים המומחים לא קשורים למבוטחים.

יורם מרציאנו: לכן אני חושב שלא צריך להתעקש על הנקודה הזו.

יצחק גלנטי: חבר הכנסת מרציאנו, נכון לרגע זה לא שמענו פה שום התנגדות מטעם הביטוח הלאומי לכך שרופא נוירולוג או רופא פנימי.

אסתר רייס: אנחנו מתחילים משהו חדש.

אסתר רייס: בואו נראה אם יש צוואר בקבוק או לא.

אסתר רייס: תמיד אפשר יהיה לשנות ולהוסיף עוד דברים.

אריה אלדד: הקשיש קודם צריך להביא חוות דעת מרופא גריאטרי.

אריה אלדד: את אמרת יש מאתיים לחודש מעל גיל תשעים.

אריה אלדד: אבל לרופאים גריאטריים מגיעים עשרות אלפי קשישים.

אריה אלדד: לא בשבילכם, בשביל התרופות ללחץ דם שלו, בשביל טיפולים.

אריה אלדד: הלא אני יודע מה זמן ההמתנה לרופא גריאטר בקופת חולים לא מטעמי קביעה כזו או אחרת לצרכי ביטוח לאומי, אלא לצרכי טיפול רפואי.

אריה אלדד: אדם מבקש תור לנוירולוג במדינת ישראל הוא לא יקבל אותו מהיום למחר, כי יש זמן המתנה.

אריה אלדד: ואדם מבקש תור לרופא גריאטרי, יש תור.

אריה אלדד: עכשיו להכניס גם את מי שמבקש אישור לצורך זה לאותו זמן המתנה ולהגיד לו רק רופא גריאטרי יוכל לאשר לך ולא רופא פנימי, שההיצע שלהם הרבה יותר גדול, אומר שאנחנו מכניסים אותו לפעמים לתור המתנה של שלושה או ארבעה חודשים.

אסתר רייס: קודם כל הייתי שמחה לשמוע, יש פה נציג של שירותי בריאות כללית, אבל אני רוצה להגיד שני דברים, אחד שאני לא יודעת באיזה גודל של קבוצה מדובר כשמדובר ברופאים פנימיים, יכול להיות שזה מגדיל את זה לכמה אלפים, וזה יכול להוות בעיה.

אסתר רייס: זה לגבי הגדלת המספר.

אסתר רייס: עכשיו כל אלו שבאים להגיש תביעה לסיעוד הם אנשים שבלאו הכי כבר נמצאים במערכת הרפואית כי הם אנשים חולים.

אסתר רייס: אנשים בריאים לא מגישים תביעה לסיעוד.

אסתר רייס: אז יש להניח שרובם כבר כן מטופלים על ידי גריאטר.

אסתר רייס: עכשיו מאחר שאנחנו באמת רוצים לעשות שינוי כל כך גדול באיזו שהיא רמה של זהירות אז אני מאוד מאוד חוששת באמת מהרחבת הקבוצה של הרופאים לקבוצות גדולות.

אסתר רייס: וגם ההצעה הזאת תפסה אותי בהפתעה כי אני הבנתי שהיום אנחנו באים לדבר רק על ההורדה של הסעיף.

יורם מרציאנו: הייתה הסתייגות של חבר הכנסת פרופ' אלדד בישיבה הקודמת.

אסתר רייס: כן, אבל היא לא התקבלה.

יורם מרציאנו: היות ואתם ביקשתם לפתוח את הדיון ואני נעניתי בחיוב לדרישת האוצר ואני אכן מבקש להוריד את סעיף 4, אם אני חושב שאני יכול עכשיו להוסיף, כי פרופ' אלדד היה מגיע למליאה ומגיש את ההסתייגות שלו, ואני רוצה לומר לך שכפי הנראה יהיה לזה רוב, על פי מה שאני מתרשם, כי זו לא הצעה תקציבית שמטילה עלינו אחריות תקציבית נוספת.

יורם מרציאנו: זו הצעה שבאה בעצם לחסוך בירוקרטיה.

יורם מרציאנו: ואני חושב שבעניין הזה אתם כן יכולים לבוא לקראתנו.

יורם מרציאנו: טענתם טענה צודקת ואמרתם, רופא משפחה הוא רופא של החולה ולמטופל יש תלות בו.

יורם מרציאנו: מקובל.

יורם מרציאנו: לכן הלכנו לרופאים מומחים.

יורם מרציאנו: אני חושב שרופא מומחה אם הוא גריאטר, נוירולוג או פנימי, אני לא חושב שאנחנו צריכים על זה להתעקש.

אסתר רייס: מה שאני לא יודעת והייתי שמחה לדעת אם חלק מרופאי המשפחה הם לא מומחים ברפואה פנימית, ואז זה היה בעצם מוביל אותנו למה שלא רצינו.

אריה אלדד: אני פונה אליו בתור רופא פנימי.

אריה אלדד: אם יש לו התמחות נוספת ברפואת משפחה, זה לא יכול לפסול אותו.

אסתר רייס: אנחנו רוצים להבטיח שזה לא הרופא שמטפל באופן שגרתי בקשיש.

אירית לקסר: ד"ר לקסר מהאגף לגריאטריה במשרד הבריאות.

אירית לקסר: מתנצלת שלא היינו בדיון הקודם, זה באמת היה בגלל השלג כי אנחנו לא מקומיים.

אירית לקסר: אני רוצה להתייחס יותר לנושא של עולם התוכן, של איזה רופא יכול לתת הערכה תפקודית, וזה מה שצריך לתת כאן, כדי להגיש את זה כהערכת תלות לביטוח לאומי.

אירית לקסר: וכשאנחנו מדברים על רופא פנימאי, ואני פנימאית וגריאטרית בהכשרתי, אני יכולה להגיד לכם שזה לא עולם התוכן של רופא פנימי.

אירית לקסר: אנחנו מדברים פה על אנשים חולים שהתחלואה שלהם גם יוצרת להם השלכות על התפקוד.

אירית לקסר: והקשר הזה זה בעצם הייחוד והמומחיות של מומחה בגריאטריה, ולכן אני פה בעצם מצטרפת לדעתה של גב' רייס שאני חושבת שלא צריך להרחיב את זה לרופאים הפנימיים, במיוחד כשאנחנו מדברים על רופא מומחה פנימי שהוא לא הרופא הראשוני.

אירית לקסר: יש הרבה מאוד רופאים פנימיים, ואני חושבת שלכך התייחסה גב' רייס שמהווים הרופא הראשוני, זאת אומרת כרופא משפחה, למרות שהם מומחים רק בפנימית, שהם הרופאים הראשוניים של המטופל, ואני חושבת שלהם זו בדיוק הכוונה שאת חושבת שלא צריך לתת להם.

אירית לקסר: אבל גם אם נסייג את זה ונגיד שזה יהיה רופא פנימי שהוא לא רופא ראשוני של המטופל, אין לו בעצם, בעולם הידע של רופא פנימי אין את החלק המוסף בגריאטריה, וזה הייחוד של גריאטריה, של הנושא של הערכה תפקודית, קוגנטיבית והשילוב עם התחלואה.

אירית לקסר: לגבי הנוירולוג שאתם רוצים להוסיף יש לו בעצם את הייחוד שהוא יכול כמו גריאטר להתייחס לנושא של ההערכה הקוגנטיבית אבל יש לו פחות מיומנויות בנושא הזה שלהגיד שזה בעולם התוכן שלו שצריך להבין שהוא לא מכיר את המטופל, כשהוא מגיע אליו לחוות דעת חד פעמית, לתת גם את הנושא של חוות הדעת.

אריה אלדד: מצד אחד רופא משפחה מכיר את המטופל ולכן יש לו מחוייבות ואנחנו לא רוצים שהוא ייתן חוות דעת.

אריה אלדד: ואחר כך לבוא ולהגיד על נוירולוג אמנם יש לו המיומנות אבל הוא לא מכיר את המטופל כי הוא לא הרופא שלו.

אירית לקסר: אני רוצה להגיד שכל הנושא הזה נכנס בדיוק לתוך עולם התוכן שאנחנו מנסים להכניס הרבה מאוד בתקופה האחרונה, שאנשים שיש להם ירידה תפקודית צריכים לעשות הערכה גריאטרית כוללנית, ואלה בדיוק האנשים שרובם הם כבר היום יותר ויותר ניגשים, ואני חושבת שפה חברי משירותי בריאות כללית יציין שבעצם הם צריכים, בלי קשר להערכת תלות להגיע לאותו מערך של הערכת גריאטר ולנצל את אותה חוות דעת גם לביטוח לאומי.

אירית לקסר: ואני חושבת שזה רק לטובת המטופלים שהם יגיעו באמת לרופא, כמו שאנחנו אומרים בבעיות של החמרה קרדיאליות עם אי ספיקת לב אנחנו מדברים שזה עולם התוכן של הפנימאי ושל הקרדיולוג ולא ישלחו אותו לאנדוקרינולוג.

אירית לקסר: וזו בעצם ההתייחסות.

יצחק גלנטי: תודה רבה.

יצחק גלנטי: אני רק חייב לחזור ולהזכיר שמדובר פה באנשים בני תשעים פלוס, שאיך לומר, אני חושב שעצם הגיעם לגיל כזה זה כבר מצביע על כך שהם כבר לא מתפקדים במלוא המשמעות כפי שצעירים מהם מתפקדים.

יצחק גלנטי: מה שעוד אנחנו צריכים לקחת בחשבון, עד כמה שידוע לי, ותקנו אותי אם הדברים שלי אינם מדוייקים, שעד היום קביעות אלו נעשו בידי אחות שהוסמכה לצורך זה.

יצחק גלנטי: והנה אנחנו פה באים ואומרים למעשה שנוירולוג ופנימאי הוא פחות מוסמך מאותה אחות.

יצחק גלנטי: רבותיי, זה נשמע לי אבסורדי על פניו.

יצחק גלנטי: לכן אני חושב שיש בהחלט לאפשר לנוירולוג ולפנימאי, להוציא כמובן את החשש שמה רופא משפחה יהיה מחוייב לאותו מטופל, ואשר על כן כבר בדיון הקודם נאמר שרופא משפחה לא ייכלל במסגרת הזו.

יצחק גלנטי: זה מה שנאמר אז.

אריה אלדד: אמרת מה שרציתי לומר, שיש כאן אי סבירות בהנחות שרופא מומחה ברפואה פנימית לא יידע להיכנס לעולם התוכן שאחות שעושה הערכה תפקודית ידעה להיכנס אליו.

אריה אלדד: נראה לי תמוהה מאוד, נראה לי שיש פה באמת רצון להעביר את ההחלטה דרך צוואר בקבוק, לדעת מי מקבל את ההחלטות, מי מקבל את ההמלצות, ולא להקל על הקשיש בן התשעים שאולי איננו חולה.

אריה אלדד: הלא המטרה היא לא להביא את אלה שהם חולים ואינם מסוגלים אלא לומר אדם בגיל תשעים לא יצטרך לעמוד במבחני תלות.

אריה אלדד: אז לשלוח דווקא אותו, לתעל אותו, כמה רופאים גריאטריים יש במדינת ישראל, כמאתיים חמישים רופאים גריאטריים.

אריה אלדד: עכשיו מה אוכלוסיית המטופלים הנזקקים לטיפולם של רופאים גריאטריים, מספר מאות אלפים.

אירית לקסר: רוב הרופאים הגריאטריים לא משמשים כרופאים ראשוניים של המטופלים אלא הם נותנים נושא של ייעוץ דרך הערכה גריאטרית, ורוב האוכלוסייה, לא כל האנשים הקשישים הם סיעודיים או עם ירידה תפקודית, אבל אני חושבת שאלה דווקא אוכלוסייה שכן מגיעים אל הרופאים, הם נכללים באוכלוסיית היעד שצריכים להגיע לרופא גריאטר.

יורם מרציאנו: רבותיי, היות ואני קיבלתי עכשיו מכתב, ואני באמת רוצה לקדם את החוק הזה, אני רק חושב שבסופו של דבר כשאנחנו נראה את הצוואר בקבוק, ואני כן מאמין שאנחנו נראה אותו בתורים לרופאים הגריאטריים המומחים, משום שלצערי או לשמחתי, אני לא יודע איך להתייחס לזה, אין מספיק רופאים גריאטריים במדינת ישראל.

יורם מרציאנו: יש בסך הכל מאתיים חמישים על פי מה שנאמר לנו בדיון הקודם.

יורם מרציאנו: גב' רייס טוענת שיש כמאתיים תיקים, אבל הרופאים הגריאטריים לא מטפלים רק במאתיים תיקים האלה, יש להם עוד טיפולים מן הסתם שהם מטפלים בהם, הם לא מחכים למאתיים תיקים.

יורם מרציאנו: אני חשבתי לפתוח את זה.

יורם מרציאנו: אגב אני לא מבין מה הקשר בעניין של העלות התקציבית.

יורם מרציאנו: אתה בא וטוען עכשיו שזה יגדיל, אני לא מבין את זה.

אריה אלדד: יהיו יותר אישורים.

אריה אלדד: אם אדם בן תשעים מחכה כמה חודשים בתור יכול להיות שהוא לא יגיע לאישור.

יורם מרציאנו: עם כל הכבוד, אני לא מבין את העניין הזה שפתאום אנחנו נוכל להתנגד.

יורם מרציאנו: אתה יכול להגיד לי כמה זה יעלה לך, שיש לך עלות תקציבית?

יורם מרציאנו: נאמר שנוסיף את הנוירולוג, אתה יודע מה, אני מוכן לרדת מהרופא הפנימי, נלך רק על הרופא נוירולוג.

יורם מרציאנו: כדי בכל זאת לנסות להרחיב את זה.

יורם מרציאנו: תגיד לי כמה זה יעלה.

משה בר סימן-טוב: אנחנו לא שולפים עלויות, זה נושא שעולה פה עכשיו וזה גם נושא חדש.

יצחק גלנטי: נציג האוצר, סלח לי אדוני, היית בישיבה הקודמת.

יורם מרציאנו: הוא לא היה, כי היה שלג, הוא היה תקוע.

יצחק גלנטי: בכל מקרה זה לא נושא חדש, אנחנו קיימנו לגביו דיון, ואני מבקש כעת להתייחס ולענות עניינית האם יש פה עלות תקציבית ומה היא וכיצד הגעת לאותה עלות.

משה בר סימן-טוב: כפי שהוסבר על ידי עמיתיי ממשרד הבריאות והביטוח הלאומי אם אנחנו נרחיב את תחומי ההתמחות שיכולים לאשר את בדיקת התלות לתחומים שהם לא בתחומי ההתמחות הראשוניים, שזה לא תחומי ההתמחות שלהם, הבדיקות התפקודיות זה לא תחומי ההתמחות שלהם.

אריה אלדד: זה תחום ההתמחות הראשוני של האחות שמאשרת היום?

משה בר סימן-טוב: בוודאי, בדיוק כך.

אריה אלדד: ואתה אומר שרופא לא מסוגל לעשות את זה.

משה בר סימן-טוב: נכון.

משה בר סימן-טוב: יש הבדל.

אריה אלדד: עכשיו אתה מבין איזה צוואר בקבוק, הכוונה היא לשים צוואר בקבוק.

אריה אלדד: אין שום כוונה אחרת.

משה בר סימן-טוב: לחלוטין לא.

יצחק גלנטי: אבל מה ההבדל מבחינת עלות תקציבית אם קובעת את זה האחות או קובע את זה הנוירולוג?

משה בר סימן-טוב: כי זה לא תחום ההתמחות של הנוירולוג.

משה בר סימן-טוב: ומכיוון שזה לא תחום ההתמחות של הנוירולוג הנטייה שלו לאשר את הקצבה תהיה גבוהה יותר ולכן אנחנו נראה הרחבה תקציבית.

משה בר סימן-טוב: אני חושב שיש כאן עניין, הרי מכאן יצאנו.

משה בר סימן-טוב: נכון שרופא הוא בהגדרה יותר מומחה בתחומי רפואה מאחות אבל כאן הלב של העניין הוא לא עניין רפואי, הוא עניין תפקודי, הוא התמחות תפקודית.

משה בר סימן-טוב: וקיבלנו את עמדת הוועדה, ואני חושב שיש כאן משהו בכל זאת דרמטי מבחינת השינוי שאנחנו עושים.

אריה אלדד: אני מציע לך עסקה, כאן ועכשיו מול המצלמות.

אריה אלדד: תסכימו עכשיו לנוירולוגים ואז אני מסיר את ההסתייגות שלי.

אריה אלדד: אם לא תסכימו כאן לנוירולוגים אני מעלה במליאה פנימאים, נוירולוגים וגריאטריים וההסתייגות תעבור.

אריה אלדד: מבטיח לך שההסתייגות תעבור.

נועה פרסטר: אני נועה פרסטר משירותי בריאות כללית.

נועה פרסטר: אנחנו לא היינו בפעם הקודמת אבל יש לנו כן הערה בנושא התקציבי, לא בנושא של הגמלה, אלא הבדיקות שאנחנו נצטרך לעשות על ידי הרופאים הגריאטריים יעלו לנו כשניים וחצי מיליון שקל בשנה.

נועה פרסטר: זה חוות דעת שאנחנו נצטרך לשלם לאותו רופא שיצטרך לבצע את הבדיקה.

נועה פרסטר: לנו זה יעלה כסף.

נועה פרסטר: אם הביטוח הלאומי ישלם את זה אין שום בעיה מבחינתנו.

נועה פרסטר: הם גם משלמים לאחיות שעושות את ההערכות.

יצחק גלנטי: אז האם יש הערכה כפולה, גם לאחות וגם לגריאטרים?

יצחק גלנטי: לא צריך כפילות, מספיק אחד.

נועה פרסטר: יש לנו הסדר עם הביטוח לאומי לגבי האחיות.

נועה פרסטר: אני מבקשת להוסיף שאם יוסיפו את הגריאטרים, פנימאים, לא משנה, מה שזה לא יהיה, שיהיה לנו הסדר שהביטוח הלאומי משלם לנו עבור ההערכות האלה.

אסתר רייס: אז אתם תבואו בדברים עם הביטוח הלאומי בעניין הזה.

יורם מרציאנו: לאור מה שאני שומע כאן ולאור עמדת האוצר, שאני לא מקבל אותה אבל אני רוצה לקדם את הצעת החוק, על מנת לא להישאר עכשיו תקוע עם המצב הזה, אחרי שמהחוק הזה הפכנו אותו כמעט לבדיחה, משמונים וחמש, אחר כך תשעים, ובסוף אנחנו נמצא את עצמנו מגיעים לגיל מאה בגללכם, אז אני בכל זאת מבקש להוריד את ההסתייגות, חברי פרופ' אלדד, אם תעלה אותה במליאה זאת בעצם זכותך, אני מבקש להישאר צמוד להצעת החוק, להוריד את סעיף 4 ולהצביע.

יצחק גלנטי: יש עוד מישהו שרוצה להתייחס בבקשה?

יצחק גלנטי: כן אדוני.

ג'רמי ג'קובס: ד"ר ג'קובס שירותי בריאות כללית רופא גריאטר.

ג'רמי ג'קובס: שתי נקודות.

ג'רמי ג'קובס: קודם כל התור לרופא גריאטר לפחות בירושלים הוא מספר שבועות, פחות מחודש להערכה, לא מספר חודשים.

ג'רמי ג'קובס: דבר שני, אני מסכים עם כל מה שאמרה ד"ר לקסר.

יצחק גלנטי: אדוני, ההסתייגות ירדה.

ג'רמי ג'קובס: הבדיקה היא מתן חוות דעת שאכן יש מחיר לבדיקה.

ג'רמי ג'קובס: וכפי שנאמר אכן העלות של הבדיקה היא משמעותית.

דוברת: אני רוצה להפנות את נציגת קופת חולים כללית לסעיף 224.ג שמופיע בחוק ושהוא לא משתנה: "את בדיקת מידת התלות בעזרת הזולת יעשה המוסד על פי הסדרים שייקבעו בין המוסד לבין שירותי הבריאות ושירותי הרווחה".

דוברת: אני מניחה כשם שיש הסדרים עכשיו לגבי האחיות ככה יעשו הסדרים גם לגבי הרופאים.

דוברת: יש סמכות למוסד להגיע להסדרים.

משה בר סימן-טוב: אני אומר אם החוק הוא כמו שהיה למעט סעיף 4, אנחנו תומכים.

יצחק גלנטי: אני מעלה אם כן להצבעה את הורדת סעיף 4, חבר הכנסת מרציאנו, מי בעד הורדת סעיף 4, מי נגד – אין נגד, מי נמנע – אין נמנעים.

יצחק גלנטי: ההצעה אושרה.

יצחק גלנטי: ה צ ב ע ה בעד הורדת סעיף 4 להצעה – פה אחד.

יצחק גלנטי: הורדת סעיף 4 התקבלה.

יצחק גלנטי: תודה רבה רבותיי, הישיבה נעולה.